Groot verwagting vir Jansen-opvolgerJonathan Jansen. Foto: www.ufs.ac.za Die Solidariteit Beweging het vandag sy hoop uitgespreek dat professor Jonathan Jansen, huidige rektor van die Universiteit van die Vrystaat (UV), se opvolger moeite sal doen om bande met die Afrikaanse gemeenskap, wat ŉ groot aandeel in die vorming van die universiteit gehad het en steeds het, te versterk. Dit volg na die aankondiging dat professor Jansen op 31 Augustus vanjaar sal uittree. Flip Buys, voorsitter van die Solidariteit Beweging, meen die UV se raad het die afgelope paar jaar onder Jansen se bestuur, onder meer deur dreigemente om Afrikaans as onderrigtaal af te skaf, die Afrikaanse gemeenskap vervreem. “Die Afrikaanse kultuur en karakter van Kovsies het grootliks help vorm aan die sukses en uitnemendheid van die universiteit. Afrikaans en Afrikaanssprekendes het boonop ŉ reusebydrae tot die akademiese integriteit van die universiteit gelewer. Laasgenoemde kan en mag nie ontken word nie,” het Buys gesê. Buys het die hoop uitgespreek dat die aanwysing van Jansen se opvolger met die nodige deursigtigheid en agting vir die universiteit se regulasies rondom die verkiesing van rektors sal geskied. “Die onus rus nou op die universiteitsraad om toe te sien dat Jansen se opvolger geskik is om die universiteit te midde van die heersende kultuur van konflik en geweld op universiteitskampusse na nuwe hoogtes te neem sonder om enige taal- of kultuurgroep verder te vervreem,” het Buys gesê. Alana Bailey, adjunk uitvoerende hoof van AfriForum, het intussen gesê die burgerregte-organisasie spreek die hoop uit dat Jansen se opvolger aktief daaraan sal werk om wedersydse erkenning en respek tussen studente op die kampus te bevorder en ook daartoe sal bydra dat die posisie van Afrikaans as onderrigtaal op die kampus heroorweeg word. Volgens Bailey het vele omstrede uitsprake van Jansen oor rasseverhoudinge en Afrikaanse onderrig daartoe gelei dat die studente toenemend op rasgronde gepolariseer is en dat die weerstand teen Afrikaans as onderrigtaal vergroot het. “’n Nuwe visekanselier en rektor sal die geleentheid hê om verhoudinge op die kampus te verbeter, brûe tussen studentegemeenskappe te bou en ook die waarde van Afrikaans en ander Suid-Afrikaanse inheemse tale te beklemtoon, eerder as om eentalige Engelse onderrig as enigste opsie vir akademiese uitnemendheid te probeer voorhou.” AfriForum, AfriForum Jeug en Solidariteit gaan steeds voort met regsaksie teen die UV na die raadsbesluit van dié instelling dat Engels vanaf 2017 die verstektaal daarvan sal word. Jansen se bedanking sal geen invloed op dié saak hê nie. Bailey het egter beklemtoon dat ’n rektor ’n leidende rol by ’n universiteit speel wat die houding teenoor tale betref, en dat dit weer ’n invloed op die houding van studente, personeel, raads- en senaatslede kan hê. “In tye waar die toekomstige aard van die universiteitswese sowel plaaslik as internasionaal heroorweeg word, het universiteite sterk leiersfigure nodig wat akademiese vryheid en uitnemende opvoedingsbeginsels soos die bevordering van moedertaalonderrig bevorder sónder om polities of ideologies gedienstig te probeer wees. Hopelik kan Jansen se opvolger sterk standpunt inneem en die universiteit na nuwe akademiese hoogtes help groei,” het sy bygevoeg.